แจกใบอนุญาตนาโนไฟแนนซ์4บริษัท
คลัง แจกใบอนุญาตนาโนไฟแนนซ์ 4 บริษัท พร้อมเริ่มให้รายย่อยกู้ได้ เม.ย. นี้
22 เม.ย. 2558

คลัง แจกใบอนุญาตนาโนไฟแนนซ์ 4 บริษัท พร้อมเริ่มให้รายย่อยกู้ได้ เม.ย. นี้ 
วันที่ 22 เม.ย. นายสมหมาย ภาษี รมว.คลัง เปิดเผยว่า กระทรวงการคัลง ได้ออกใบอนุญาตให้มีผู้ประกอบธุรกิจสินเชื่อรายย่อย หรือนาโนไฟแนนซ์ จำนวน 4 ราย ได้แก่   บริษัทเงินสดทันใจ ,  บริษัทไทยเอซ แคปปิตอล ,  บริษัทแมคคาเล กรุ๊พ และ บริษัทสหไพบูลย์ (2558)  ทั้งนี้ คาดว่า 2 บริษัทแรกจะเริ่มดำเนินการได้ภายในเดือน เม.ย. นี้ ส่วนที่เหลือจะเปิดให้บริการได้เดือน พ.ค.  2558
ทั้งนี้กระทรวงการคลังและธนาคารแห่งประเทศไทย ( ธปท. ) ได้ออกประกาศจำนวน 3 ฉบับ เพื่อกำหนดหลักเกณฑ์และเงื่อนไขการประกอบธุรกิจสินเชื่อนาโนไฟแนนซ์ ซึ่งขณะนี้มีผู้สนใจยื่นคำขออนุญาตแล้วทั้งหมดจำนวน 20 ราย และมีผู้สนใจยื่นขอเอกสารเพื่อประกอบธุรกิจดังกล่าว แต่ยังไม่ได้ยื่นขออนุญาตอีกประมาณ 70 ราย ทั้งนี้ ใน 20 รายที่ยื่นขออนุญาตกับธนาคารแห่งประเทศไทยแล้วนั้นสามารถแบ่งออกได้เป็น 3 กลุ่ม คือ ผู้ยื่นคำขออนุญาตจำนวน 15 ราย อยู่ระหว่างการจัดส่งเอกสารให้ ธปท. เพิ่มเติม ,  ผู้ยื่นคำขออนุญาต 1 ราย ที่จัดส่งเอกสารให้ธนาคารแห่งประเทศไทยครบถ้วนแล้ว และธนาคารแห่งประเทศไทยอยู่ระหว่างส่งคำขออนุญาตให้กระทรวงการคลัง และผู้ยื่นคำขออนุญาตจำนวน 4 รายที่ได้รับอนุญาตให้ประกอบธุรกิจจากรัฐมนตรีว่าการกระทรวงการคลังแล้ว
สำหรับมาตรการสินเชื่อนาโนไฟแนนซ์ จะช่วยส่งเสริมการเข้าถึงแหล่งเงินทุนของประชาชนและธุรกิจ โดยเฉพาะผู้มีรายได้น้อยที่ใช้บริการหนี้นอกระบบ 6 แสนครัวเรือน และที่ไม่สามารถเข้าถึงบริการสินเชื่อจากสถาบันการเงินใด ๆ เลยเป็นจำนวน 1.3 ล้านครัวเรือน ซึ่งถือเป็นการเพิ่มโอกาสทางเศรษฐกิจ และการลดความเหลื่อมล้ำทางเศรษฐกิจและสังคม ตลอดจนช่วยบรรเทาความเดือดร้อนของประชาชนอันเนื่องมาจากการใช้บริการหนี้นอกระบบ เนื่องจากมีหลักเกณฑ์การประกอบธุรกิจสินเชื่อรายย่อยที่เป็นธรรมและไม่เอาเปรียบผู้บริโภค